Goud vir CasterCaster Semenya. Foto: (AP Photo/Kamran Jebreili) Caster Semenya het Vrydagaand goud gewen in die 800 m tydens die Diamantliga-byeenkoms in Doha, Katar. Dit kom nadat die Internasionale Hof vir Sportarbitrasie (CAS) Woensdag teen die 28-jarige Semenya beslis het in ŉ regsgeding om die Internasionale Vereniging vir Atletiekfederasies (IAAF) se nuwe reëls oor testosteroonvlakke in die liggaam te betwis. Semenya was eerste oor die eindstreep in ŉ tyd van 1:54.98 gevolg deur Francine Niyonsaba (1:57.75) van Burundi en Amerika se Ajee Wilson (1:58.83). Die wedloop was Semenya se laaste voor die IAAF se regulasie Woensdag in werking sal tree. Die volgende Diamantliga-byeenkoms sal op 18 Mei in Sjanghai, China, plaasvind. Die CAS se beslissing word intussen steeds deur talle partye betreur. Die parlementêre portefeuljekomitee oor sport het sy teleurstelling oor die beslissing uitgespreek. “Ons het vir ŉ ander uitkoms gehoop – een wat die omstredenheid rondom Caster sou laat gaan lê. Dit is hartseer dat die IAAF haar so verontrief vir iets wat sy nie kan verhelp nie,” het Beauty Dlulane, voorsitter van die komitee, gesê. Die woede teen die IAAF ná die uitspraak is verstaanbaar, het Dlulane gesê. Die komitee het ŉ beroep gedoen op ŉ verdere hersiening van reëls rakende vroueatlete. Die komitee sal die besluit van Semenya se regspan vorentoe ondersteun. Tokozile Xasa, minister van sport, het Semenya intussen gelukgewens met haar oorwinning Vrydagaand. “Semenya is nie van stryk gebring deur die onlangse beslissing nie en sy gaan voort om ons as nasie trots te maak. “Jy is ons goue meisie en jou aanpasbaarheid is wonderlik. Jy is ŉ inspirasie vir ons en talle ander atlete. Ons staan agter jou,” het die minister gesê. Die IAAF se nuwe regulasie vereis dat vroue wat aan die 400 m, 400 m-hekkies, 800 m, 1 500 m en myl deelneem ’n testosteroonvlak van minder as 5 nmol/L moet hê. Semenya het tot die einde van die maand om te appelleer teen die CAS se beslissing.